**Endring av forskrift 30. mai 2012 nr. 488 om miljømessig sikkerhet for skip og flyttbare innretninger**

Fastsatt av Sjøfartsdirektoratet 10.04.2025 med hjemmel i lov 16. februar 2007 nr. 9 om skipssikkerhet (skipssikkerhetsloven) § 2, § 3, § 6, § 13, § 31, § 32, § 33, § 34, § 35, § 37, § 38, § 41, § 43 og § 44, jf. delegeringsvedtak 16. februar 2007 nr. 171, delegeringsvedtak 31. mai 2007 nr. 590 og delegeringsvedtak 29. juni 2007 nr. 849.

 **I**

I forskrift 30. mai 2021 nr. 488 om miljømessig sikkerhet for skip og flyttbare innretninger gjøres følgende endringer:

Ny § 10 b. skal lyde:

§ 10 b. Særlige regler om utslipp av karbondioksid (CO2) og metan (CH4) fra passasjerskip i verdensarvfjordene

 Fra 1. januar 2026 skal passasjerskip i verdensarvfjordene med bruttotonnasje under 10 000 bruke energikilder som ikke gir direkte utslipp av karbondioksid (CO2) eller metan (CH4).

 Fra 1. januar 2032 skal passasjerskip i verdensarvfjordene med bruttotonnasje 10 000 eller mer bruke energikilder som ikke gir direkte utslipp av karbondioksid (CO2) eller metan (CH4).

 Drivstoff som gir direkte utslipp av klimagasser, kan benyttes i den grad det er nødvendig for å antenne energikilder nevnt i første og annet ledd.

 Dersom lystgass (N2O) dannes ved bruk av energikilder som nevnt i første ledd og annet ledd, skal skipet benytte den best tilgjengelige teknologien for å redusere utslippet.

 Hvor energikilden som benyttes for å oppfylle kravene i første og annet ledd er et fornybart drivstoff av ikke-biologisk opprinnelse som definert i artikkel 2 andre ledd nr. 36 i direktiv (EU) 2018/2001 som sist endret ved forordning (EU) 2022/759, skal energikilden oppfylle kravene til klimagassreduksjoner i artikkel 25(2) i samme direktiv. Hvor energikilden som benyttes for å oppfylle kravene i første og annet ledd er et annet drivstoff, skal drivstoffet være sertifisert som beskrevet i forordning (EU) 2023/1805 artikkel 10(2).

 Biogass kan benyttes som alternativ til kravene angitt i første og annet ledd. Biogassen skal holdes adskilt fra fossilt drivstoff fram til den bunkres. Biogassen skal bunkres i løpet av den siste måneden før seilas inn i verdensarvfjordene. Biogassen skal tilsvare energimengden som vil brukes i verdensarvfjordene. Biogassen skal oppfylle kriteriene for bærekraft og reduksjon av klimagassutslipp i artikkel 29 i direktiv (EU) 2018/2001 som sist endret ved forordning (EU) 2022/759, og kan heller ikke være laget av mat- og fôrvekster som definert i artikkel 2 andre ledd nr. 40 i samme direktiv.

 I verdensarvfjordene skal passasjerskip bruke landstrøm der det er tilgjengelig.

 Skipet skal ha dokumentasjon om bord som viser at kravene er oppfylt. Oppfyllelse av bærekraftegenskaper og klimagassreduksjoner for drivstoff skal dokumenteres gjennom sertifisering og dokumentasjon som beskrevet i forordning (EU) 2023/1805 artikkel 10(3).

 Passasjerskip som settes inn i rutetrafikk med offentlig oppdragsgiver som følge av planlagt veiarbeid eller akutte beredskapssituasjoner, er unntatt fra denne bestemmelsen.

 Fylkeskommunale hurtigbåter som opererer på offentlig kontrakt, er unntatt fra denne bestemmelsen.

Ny § 10 c. skal lyde:

§ 10 c.Dispensasjon for passasjerskip med bruttotonnasje under 10 000 i verdensarvfjordene

 Sjøfartsdirektoratet kan etter skriftlig søknad fra rederiet gi dispensasjon fra § 10b første ledd for passasjerskip med bruttotonnasje under 10 000 når følgende vilkår er oppfylt:

1. Passasjerskipet har operert i verdensarvfjordene i 2024 og hvert år fram til søknadstidspunktet.
2. Passasjerskipet oppfyller de øvrige særkravene for operasjon i verdensarvfjordene.
3. Rederiet kan dokumentere at nullutslippskravene i § 10b ikke kan oppfylles som følge av manglende innvilgelse av tilgang til landstrøm.
4. Rederiet kan dokumentere en plan for tilgang til landstrøm.

 Dispensasjonsadgangen gjelder for det enkelte skip, og kan bare innvilges for inntil to år om gangen, likevel ikke lenger enn til 31. desember 2029.

 § 14 f. første setning skal lyde:

 Sjøfartsdirektoratet kan etter skriftlig søknad gi dispensasjon fra kravene i § 10a, *§ 10 b*, § 14b og § 14c til skip som er vernet eller fredet av Riksantikvaren.

**II**

Forskriften trer i kraft 1. januar 2026.